དེ་ཉིད་ལས།ནམ་མཁའ་ནས་སྒྲ་བྱུང་སྟེ།ཁྱོད་ཀྱི་བུ་དེ་ཀུན་ལས་རྒྱལ་བར་འགྱུར་རོ།བུ་དེ་ཀུན་ལས་རྒྱལ་ཟེར་ཀྱང་སྤུ་དེ་གུང་རྒྱལ་དུ་གྲགས་སོ།རྒྱལ་པོ་འདིས་རྒྱལ་ས་བཟུང་སྟེ།བོན་ནི་རུ་ལ་སྐྱེས་ཀྱིས་བྱས་སོ།རྒྱལ་བློན་འདི་གཉིས་ཀྱི་དུས་སུ།གཡུང་དྲུང་གི་བོན་བྱུང་སྟེ།སྟོན་པ་གཤེན་རབ་མི་བོ་བྱ་བ་སྟག་གཟིག་འོལ་མོའི་ལུང་རིངས་སུ་སྐུ་འཁྲུངས།ཁམས་ཆེན་པོ་བརྒྱད་ལ་སོགས་པ་བོན་པོའི་ཆོས་ཐམས་ཅད།ཞང་ཞུང་གི་ཡུལ་ནས་བསྒྱུར་ཏེ།དར་ཞིང་རྒྱས་པར་མཛད།བོན་ལ་རིགས་དགུ་རུ་ཕྱེ་སྟེ།རྒྱུའི་བོན་ལ་རིགས་བཞི།འབྲས་བུའི་བོན་ལ་རིགས་ལྔའོ།འབྲས་བུའི་བོན་རིགས་ལྔ་ནི།གཡུང་དྲུང་ཐེག་པ་བླ་ན་མེད་པ་ལ་ཞུགས་པ་སྟེ།བདེ་འགྲོ་མཐོ་རིས་ཀྱི་ལུས་ཐོབ་པར་འདོད་དོ།རྒྱུའི་བོན་པོ་རིགས་བཞི་ནི།སྣང་གཤེན་བལ་ཐོད་ཅན།འཕྲུལ་གཤེན་བལ་ཚོན་ཅན།ཕྱ་གཤེན་ཇུ་ཐིག་ཅན།དུར་གཤེན་མཚོན་ཆ་ཅན་ནོ།།དེ་ལ་སྣང་གཤེན་བལ་ཐོད་ཅན་གྱིས་ཕྱ་དང་གཡང་འགུག།ལྷ་དང་སྨན་གསོལ།དགེ་ལེགས་དང་དཔལ་བསྐྱེད་ནས་མི་ནོར་རྒྱས་པར་བྱེད།འཕྲུལ་གཤེན་བལ་ཚོན་ཅན་གྱིས་མདོས་དང་ཡས་གཏོང་།སྲིད་དང་རྟེན་འཛུགས།འཕྲལ་ཕུགས་ཀྱི་འགལ་རྐྱེན་ཐམས་ཅད་སེལ་བར་བྱེད་དོ།ཕྱ་གཤེན་ཇུ་ཐིག་ཅན་གྱིས།ལེགས་ཉེས་ཀྱི་ལམ་སྟོན།ཡིན་མིན་གྱི་ཐེ་ཚོམ་སེལ།ཟག་བཅས་ཀྱི་མངོན་ཤེས་འཆད་པར་བྱེད་དོ།དུས་གཤེན་མཚོན་ཆ་ཅན་གྱིས་གསོན་གྱི་བགེགས་སེལ།ཤིན་གྱི་དུར་འདེབས།ཆུང་གི་སྲི་གནོན།གནམ་གྱི་རྒྱུ་སྐར་ལྟ།སའི་འདྲེ་བཏུལ་བ་ཡིན་ནོ།ཐམས་ཅད་རྔ་གཤང་གི་སྒྲ་འཁྲོལ་བ་སྟེ།ཆབ་སྲིད་ནི་སྒྲུང་སྟེ་ལྡེའུ་བསྒྱུར་རོ།།ཞེས་དང་།ཁྲི་སྲོང་སྐབས་སུ།དེ་ལས།མ་ཞང་སྟོད་ལུང་བྲང་ཕུ་རུ་གསོན་པོར་བང་སོང་བཅུག་སྟག་ར་ཀླུ་གོང་བྱང་ལ་བཅུག་གོ།ཞེས་དང་།ཡང་དེ་ལས།བོན་གྱི་ཆོས་ཐམས་ཅད་་བྲག་དམར་སོགས་པར་གཏེར་དུ་སྦས་སོ།ལ་ལ་ཆུ་ལ་བསྐྱུར།འཕྲལ་རྐྱེན་བཟློག་པ་ཙམ་མིན་པ་མ་གནང་ངོ་།།ཞེས་པ་འདིས་བོན་གཞུང་ཡང་དག་པ་མང་དག་ཅིག་ཆུ་ལ་བསྐུར།ཁ་ཅིག་གཏེར་དུ་སྦས་པར་བསྟན་འདུག་གོ